
1. STRATEGIA DE COMUNICARE A UNIUNII EUROPENE CU CETĂŢENII SĂI

 

1.1. Politica de informare şi comunicare a Uniunii Europene cu cetăţenii – element esenţial al guvernării europene

Printre iniţiativele consemnate în Tratatul de la Maastricht (1992) era menţionată nevoia elaborării unei politici de deschidere a instituţiilor europene faţă de cetăţeni. Încă de atunci, Consiliul European a lansat principalele obiective ale acestei politici: stimularea dezbaterii publice referitoare la unele teme comunitare şi la viitorul Europei; implicarea cetăţenilor în procesul luării deciziilor la nivel european; întărirea naturii democratice a instituţiilor europene şi a încrederii în ele. În octombrie 1993, a fost elaborată o Declaraţie referitoare la democraţie, transparenţă şi subsidiaritate, în care erau stabilite măsuri referitoare la informarea publicului larg sau, în unele cazuri, a unor grupuri ţintă specifice în legătură cu activitatea instituţiilor Uniunii Europene. Slaba participare a electoratului la alegerile europene din 1999 şi deficitul democratic manifestat cu acest prilej a determinat înfiinţarea unui serviciu special, European Citizen Action Service (ECAS), capabil a oferi în mod constant informaţii cetăţenilor europeni. Consiliul European de la Helsinki (1999) a solicitat instituţiilor europene să amplifice şi să acţioneze coordonat în scopul informării cetăţenilor, iar în iunie 2001 a fost dat un comunicat referitor la elaborarea unei politici specifice în domeniul strategiei de informare şi comunicare cu cetăţenii europeni.

În Cartea Albă a guvernării europene (2001), Comisia afirma, ca prim element strategic al acesteia, elaborarea unei politici de informare şi comunicare a Uniunii Europene cu cetăţenii săi. Guvernarea europeană trebuia să răspundă “provocării democratice” şi să asigure condiţiile unui real spaţiu politic european care să dezbată marile probleme europene. În acea perioadă, studiile asupra opiniei publice arătau că cetăţenii europeni erau preocupaţi de egalizarea condiţiilor economice şi dezvoltarea solidarităţii în cadrul Uniunii, dar şi de ţările sărace ale lumii, de procesul globalizării şi protecţiei mediului, de asigurarea păcii şi securităţii în Europa şi în lume. Studiile relevau, de asemenea, un grad mare de necunoaştere (mai ales în rândul tinerilor) a rezultatelor activităţii instituţiilor europene, lipsa de informare şi indiferenţa faţă de problemele europene. În Cartea Albă asupra guvernării se afirma că instituţiile trebuie să funcţioneze într-un mod transparent, să realizeze o comunicare activă cu statele membre pentru luarea deciziilor. În acelaşi timp, se recomanda ca instituţiile să utilizeze un limbaj accesibil şi comprehensibil pentru marele public, astfel încât să se îmbunătăţească încrederea în instituţii şi să fie posibil dialogul activ cu cetăţenii. În contextul extinderii Uniunii Europene, acest obiectiv devenea esenţial, având în vedere dificultăţile procesului. Crearea spaţiului public european impunea existenţa unor repere temporale, spaţiale, dar şi ideologice, a unor forme de cooperare cu media, cu actorii instituţionali naţionali. Un rol deosebit avea comunicarea realizată la nivelul statelor membre prin abordarea problemelor europene din perspectiva interesului naţional.

În urma Declaraţiei de la Laeken (2001), s-a constituit Convenţia asupra viitorului Uniunii Europene care a dezbătut în mod transparent, împreună cu societatea civilă, marile teme europene. Pentru continuarea acestui amplu proces de dezbatere europeană era nevoie de o strategie de informare şi comunicare pe termen lung. 

La data de 2 iulie 2002, Comisia Europeană publica un comunicat referitor la noua strategie pentru politica de informare şi comunicare care aducea o profundă schimbare a concepţiei asupra comunicării la nivelul tuturor instituţiilor europene; o înţelegere consistentă şi accesibilă a mesajelor legate de valorile fundamentale europene; comunicarea conform caracteristicilor publicului larg, dar şi ale unor variate grupuri specifice; coresponsabilizarea tuturor statelor membre în această amplă activitate de informare şi comunicare; transmiterea acestor informaţii şi comunicarea prin intermediul unor lideri de opinie importanţi; utilizarea mai eficientă a Eurobarometrelor de opinie.

 

1.2. Obiectivele majore ale strategiei

Strategia de informare şi comunicare elaborată de Comisia Europeană în anul 2002 cuprindea o analiză a situaţiei actuale complexe, a imaginii Uniunii Europene în rândul cetăţenilor, a aşteptărilor acestora, a priorităţilor noii guvernări europene şi a nevoii aplicării unei strategii de informare şi comunicare (cap.I). Strategia mai cuprindea răspunsul global şi coerent la aceste provocări care implica stabilirea unor obiective clar asumate, a unui dialog autentic cu cetăţenii, a unei informări corespunzătoare, a elaborării unor mesaje legate de extinderea şi viitorul Uniunii Europene, de rolul Europei în lume (cap.II). Ultimul capitol se referea la modul de aplicare a acestei strategii, la planuri de acţiune concretă.

În document se sublinia, încă de la început că, în elaborarea strategiei, Uniunea Europeană a luat în considerare criza de reprezentare şi de legitimitate a instituţiilor europene, pusă în evidenţă de recentele consultări prin referendum sau de alegerile europene. Se menţiona, de asemenea că, în noul context internaţional, proiectul european avea nevoie de sens şi vizibilitate, precum şi de sprijinul cetăţenilor săi.

În document se preciza că Uniunea Europeană a luat ca punct de plecare studiile recente realizate la nivel european care arătau faptul că imaginea Uniunii în percepţia cetăţenilor era contrastantă (o parte a cetăţenilor dorea implicarea UE în problemele concrete, în timp ce altă parte percepea UE ca un pericol pentru identitatea naţională). Se constatase, de asemenea, că cetăţenii cunoşteau, în general, marile provocări pentru Uniunea Europeană, dar nu ştiau multe lucruri despre politicile europene, despre mecanismul de funcţionare al instituţiilor sale.

Din aceste motive, pentru a răspunde multiplelor provocări legate de deficitul de informare şi comunicare, Uniunea Europeană a decis să pună în aplicare o strategie care să aibă obiective clare, menite a face posibile elaborarea unor mesaje pentru fiecare temă în parte şi dezvoltarea unor parteneriate operaţionale cu statele membre. 

Conform documentului, obiectivele strategiei de informare şi comunicare a Uniunii Europene erau următoarele:

- realizarea unui dialog autentic cu cetăţenii, ţinând cont de faptul că, deşi informarea factuală şi neutră este necesară, ea nu este suficientă. Experienţa arătă că o comunicare reală nu se rezumă la o simplă difuzare a informaţiei. Uniunea Europeană trebuie să comunice astfel încât să dea sens, să facă înţeles mesajul, să dea perspectivă politicilor sale, să suscite un dialog la nivel naţional şi să lanseze dezbateri europene pe aceste teme. Relaţia activă dintre cetăţeni şi Uniunea Europeană poate contribui astfel la conştientizarea dimensiunii europene a cetăţeniei;

- în procesul de informare şi comunicare cu cetăţenii trebuie să se ia în considerare natura specifică a Uniunii Europene, rolul şi misiunile sale, astfel încât acestea să fie percepute în mod adecvat; pe de-o parte, ar trebui să se ofere informaţii generale, iar pe de altă parte, marile proiecte europene să fie transmise şi formulate în teme specifice; în cadrul programului PRINCE (Programul de Informare a Cetăţeanului European) să fie transmise temele prioritare ale Uniunii Europene.

- pentru a comunica în mod eficient, Uniunea Europeană va trebui să dezvolte, în mod progresiv, o imagine mai bună, să îmbunătăţească percepţia instituţiilor sale, să-şi consolideze legitimitatea prin cunoaşterea şi înţelegerea misiunilor, structurilor şi realizărilor sale.

 

1.3. Un răspuns coerent şi global

În strategia europeană de comunicare şi informare se sublinia că o coordonată esenţială a elaborării unui răspuns global şi coerent în domeniul comunicării Uniunii Europene cu cetăţenii săi este considerarea acesteia ca o condiţie a succesului politicii europene. În acest context, documentul arăta că instituţiile europene ar trebui să procedeze la o adevărată mutaţie culturală la fiecare nivel al activităţii lor. Se aprecia, de asemenea, că dobândirea unei noi culturi a comunicării va duce la reconstrucţia metodică şi coerentă a imaginii Uniunii Europene. Pentru aceasta este necesară dezvoltarea capacităţii de a elabora mesaje specifice pentru fiecare din politicile europene şi raportarea la un referenţial comun pentru toate instituţiile europene. Acest referenţial comun va constitui baza elaborării mesajelor pentru fiecare politică a Uniunii Europene.

Strategia preciza că stăpânirea propriei imagini de către Uniunea Europeană nu este posibilă fără îmbinarea informaţiilor cu explicaţiile despre proiectele europene, fără a urmări un fir conducător, în jurul conceptelor centrale care explică raţiunea de a fi a Uniunii Europene. În acest context, este necesar a stabili cadrul tematic de referinţă, în vederea transmiterii coerente a mesajelor. O altă etapă importantă este apoi traducerea principalelor obiective în termenii unei comunicări simple, consensuale. Această comunicare va trebui să ţină cont de diferitele concepţii referitoare la proiectul european şi, în acelaşi timp, să răspundă nevoilor instituţiilor europene, ale statelor membre şi ale cetăţenilor. 

Strategiile de comunicare adaptate vor trebui să pună în evidenţă valorile europene autentice. Studiile realizate pe acest subiect au pus în evidenţă ideea că Uniunea Europeană este necesară întrucât ea poate asigura libertatea, prosperitatea, securitatea pentru toţi europenii. În document se sublinia că Uniunea Europeană promovează şi valorifică modelul de societate solidară, dinamică, care respectă diversitatea. Documentul preciza că aceste coordonate esenţiale, firul conducător al comunicării, ar trebui traduse în mesaje concrete, accesibile pentru cetăţean, astfel încât aceste valori europene fundamentale să devină implicite obiectivelor concrete ale acţiunilor Uniunii Europene. Aceste valori fundamentale constituie, de altfel, “soclul invizibil" al comunicării, permiţând afirmarea unei coerenţe sporite în prezentarea politicilor europene. Studiile referitoare la valorile europene arată o percepţie pozitivă şi necesară a integrării europene (valorile de apropiere şi schimb, de egalitate şi solidaritate, ca şi cele de protecţie). În spiritul aceleiaşi nevoi de coerenţă, în document sunt enunţate principalele teme pe care Comisia Europeană le propunea pentru viitor: promovarea unor noi forme de guvernare europeană, stabilizarea la nivelul continentului, afirmarea unei voci mai puternice a Europei în lume, o nouă agendă economico-socială şi o mai bună dezvoltare a calităţii vieţii pentru toţi cetăţenii. Conform acestor obiective, Comisia a identificat, pentru acea perioadă, trei teme de informare prioritare: extinderea, viitorul Uniunii Europene şi spaţiul libertăţii, securităţii şi justiţiei, la care s-a adăugat rolul Europei în lume. Conform strategiei, aceste teme trebuiau corelate cu principalele preocupări şi nevoi ale cetăţenilor europeni.

În document se preciza că o comunicare eficientă trebuie concepută din punctul de vedere al cetăţeanului, nu din perspectiva instituţiilor, aceasta întrucât, cetăţenii europeni au cereri precise legate de asigurarea păcii şi securităţii, de combaterea şomajului, de lupta împotriva crimei şi traficului de droguri, de combaterea sărăciei, de asigurarea egalităţii şanselor şi protecţiei mediului etc. Documentul subliniază că preocupările menţionate nu se opun temelor prioritare, ci dimpotrivă, obiectivul comunicării este tocmai acela de a explica relaţia directă care există între priorităţile europene şi calitatea vieţii fiecărui cetăţean.

Pentru fiecare temă se impunea aşadar elaborarea unei strategii şi a unor mesaje adaptate pentru public, ca şi asigurarea unui dialog permanent, printr-o comunicare cu ţintă. Comunicarea se va desfăşura cel puţin pe două nivele, prin mesaje diferenţiate, adaptate diferitelor grupuri interesate, dar şi celor indiferenţi, încercând a-i sensibiliza în legătură cu problemele Uniunii Europene. Informaţiile şi mesajele trebuie adaptate realităţilor, limbilor şi percepţiilor locale, ca şi preocupărilor specifice diferitelor “grupuri-ţintă” alese. Selectarea acestor “grupuri-ţintă” va rezulta din planurile de comunicare negociate cu statele membre, pentru fiecare temă prioritară în parte. În strategie se menţiona că un rol deosebit vor avea liderii de opinie (oamenii politici, personalităţi ale societăţii civile, media, lumea afacerilor etc.), ca şi comunicarea cu tinerii în procesul educaţiei.

Politica de informare şi comunicare a Uniunii Europene faţă de cetăţenii ei se înscrie deci într-un cadru global, coerent şi care obligă instituţiile europene la o profundă schimbare în domeniul comunicării. În acest sens, Uniunea Europeană s-a plasat pe o poziţie activă, desfăşurând un calendar evenimenţial previzibil şi dezbateri ample. În desfăşurarea acestei politici un rol deosebit a revenit statelor membre care s-au implicat în elaborarea şi difuzarea mesajelor, în asigurarea expertizei, în parteneriatul cu societatea civilă şi în relaţia cu responsabilii politici naţionali, regionali sau locali.

În acest scop s-au realizat, la nivel naţional, analize profunde ale opiniei publice, iar la nivel european, Eurobarometre şi alte studii calitative, utilizate în mod constant. De asemenea, au fost realizate cercetări în comun, prin departamentele de sondaje ale Direcţiilor Naţionale de Informare din statele membre (mai ales prin reţele extranet). Un rol deosebit au avut coordonarea calendarelor activităţilor, planificarea procesului de informare şi comunicare. Experienţa a arătat că s-a îmbinat astfel procesul descentralizării comunicării cu coordonarea de ansamblu de la nivel european. Conform strategiei generale, Comisia Europeană a elaborat o programare plurianuală a activităţilor de informare şi comunicare pentru a asigura continuitatea acestora, în parteneriat cu statele membre. Direcţia Presă (DG PRESS) a Comisiei Europene a avut un rol central în această coordonare, punând la dispoziţie instrumentele necesare precum: Eurobarometrele de opinie pe teme de interes, site-ul EUROPA, publicaţii necesare informării şi cunoaşterii politicii europene, sistemul Europe by Satellite (EBS), coproducţiile cu posturile naţionale şi locale de radio-TV, formarea jurnaliştilor etc.

 

1.4.Modul de aplicare a strategiei europene de comunicare şi informare

Noua strategie de informare şi comunicare a Uniunii Europene, elaborată de Comisia Europeană, a devenit operaţională prin colaborarea cu statele membre care şi-au exprimat opiniile la nivel interinstituţional, având loc astfel un amplu proces de descentralizare şi colaborare cu societatea civilă.

La nivel instituţional s-a înfiinţat Grupul Interinstituţional pentru Informare (GII) coprezidat de Comisia Europeană, Parlamentul European şi Consiliu, la care au putut participa şi alte instituţii ale Uniunii Europene. Grupul a definit temele prioritare ale informării, orientările comune în procesul cooperării interinstituţionale în domeniu. El a coordonat şi evaluat activităţile, la nivel central şi la nivel descentralizat, destinate publicului european, elaborând anual un Raport.

La Grupul de lucru PRINCE, care monitorizează activităţile de informare cuprinse în Programul PRINCE (Programul de Informare a Cetăţeanului European), au participat cele trei instituţii principale europene (Comisia, Parlamentul, Consiliul). Cooperarea interinstituţională s-a desfăşurat, mai ales, în scopul conceperii şi definirii strategiilor de informare şi comunicare, pe teme diferite (definite în cadrul GII). În cadrul Comisiei Europene, în special în comisia de specialitate, sub coordonarea comisarului european de resort, au fost elaborate principalele mesaje, testate în focus/grupurile formate în statele membre. Mesajele au fost însoţite şi de seturile de argumentări necesare unei bune difuzări a informaţiei la nivel naţional.

În paralel cu activitatea Comisiei, care a stabilit mesajele prioritare, s-a elaborat o strategie de comunicare pentru fiecare temă prioritară care a mai cuprins mijloacele de acţiune, grupurile ţintă, calendarul şi bugetul corespunzător. Pe această bază, s-a propus Parlamentului European şi statelor membre Programul de aplicare a deciziilor luate la nivelul GII. Ulterior, statele membre au fost libere să decidă dacă vor adopta strategia sau mesajele propuse la nivel european.

Reprezentanţii Comisiei Europene în statele membre şi Birourile de Informare ale Parlamentului European din fiecare ţară au participat, de asemenea, la acest proces, realizându-se astfel o descentralizare efectivă a politicii în domeniu. Diferite acţiuni de informare şi comunicare s-au pus în aplicare prin aceste instituţii, în colaborare cu instituţiile europene, conform unor Convenţii încheiate şi unor Programe specifice autonome.

Declinarea responsabilităţilor la nivel naţional, regional sau local s-a făcut cu susţinerea Comisiei Europene, în scopul de a adapta conţinutul acţiunilor de informare la grupuri specifice, la anume media sau la aşteptările concrete ale cetăţenilor.

Direcţiile de informare de la nivelul fiecărui guvern au avut un rol deosebit în elaborarea şi aplicarea campaniilor de informare stabilite, în asigurarea coerenţei globale a strategiei şi mesajelor europene cu tematica şi comunicarea la nivel naţional. Din experienţa anterioară, a reieşit nevoia elaborării unor Memorandum-uri (memorandum of understanding) cu fiecare stat membru, pentru a acţiona eficient şi pentru a asigura desfăşurarea unui parteneriat specific în fiecare ţară.

Această formulă (memorandum-uri + convenţii pe teme) a oferit flexibilitatea necesară unei bune colaborări dintre Uniunea Europeană şi statele membre şi a permis dezvoltarea unor noi forme de parteneriat. În timp, s-a constituit o adevărată reţea de informare şi documentare comunitară (aproape 700 centre de documentare europene în toate statele membre), centre naţionale, interregionale, puncte de informare (IPE) în oraşe şi zone rurale, centre independente, precum şi echipe de specialişti (tip Team Europe).

Noul cadru de acţiune a încercat să asigure o structură omogenă, coerentă pe diferite nivele (naţional, regional/interregional, local). În perioada următoare, cooperarea interinstituţională se va dezvolta nu numai în marile centre naţionale (Paris, Lisabona şi Roma), dar şi la nivel interregional şi local.

În concluzie, se poate afirma că strategia europeană de informare şi comunicare cu cetăţenii a reprezentat o încercare de a aborda global, realist, eficient o problemă majoră a construcţiei europene: democratizarea acesteia. Până în anul 2005, s-au putut evalua progresele, noile linii de acţiune, astfel încât strategia să devină aplicabilă la nivel european. 

Noua Comisie Europeană (Comisia Barroso) are, pentru prima dată, un Comisar european, responsabil cu strategia de comunicare şi relaţiile interinstituţionale, suedeza Margot Wallstrőm. În discursul ţinut în faţa Parlamentului European, în luna septembrie 2004, precum şi în site-ul de prezentare al Comisarului european desemnat cu relaţiile instituţionale şi strategia de comunicare, Margot Wallstrőm a subliniat că scopul său principal este întărirea participării democratice a cetăţenilor la nivel european. Comisarul european şi-a afirmat dorinţa de a deschide dialogul şi de a realiza o dezbatere reală referitoare la viitorul Europei şi al instituţiilor sale. Modalitatea realizării acestor obiective va fi aceea de a spune clar ceea ce face Uniunea Europeană şi pentru ce, ascultând, în acelaşi timp, ceea ce doresc şi cred cetăţenii. La audierea din cadrul Parlamentului European, Margot Wallstrőm a reamintit importanţa proiectului european, schimbările majore produse în ultimii ani (moneda unică, extinderea, elaborarea Constituţiei Europene printr-o dezbatere publică fără precedent). În această perioadă, afirma noul Comisar pe probleme de comunicare, este esenţial a redefini proiectul european, modul de lucru, valorile fundamentale şi rolul Europei în lume. S-a precizat, de asemenea, că noul context politic impune crearea unei culturi a cooperării între instituţii, împărtăşirea aceloraşi obiective majore şi, mai ales, a reuşi adoptarea noii Constituţii Europene. Noul Comisar european a subliniat că, pentru atingerea acestor obiective importante este nevoie de un suport şi un angajament popular important, de un dialog permanent cu cei 450 milioane de cetăţeni europeni. Această amplă mişcare de “reconectare la oameni", impune elaborarea unei noi strategii de informare şi comunicare care să cuprindă modalităţi noi de a lucra şi dialoga, constituirea unei adevărate infrastructuri democratice. Comisarul european reamintea astfel că însuşi proiectul european este, în esenţă, un exerciţiu al democraţiei, acesta nefiind doar al marilor personalităţi, doar al instituţiilor, ci al tuturor cetăţenilor europeni.

 

 

2. NOI STUDII REFERITOARE LA COMUNICAREA DINTRE UNIUNEA EUROPEANĂ ŞI CETĂŢENII EI

În luna octombrie 2004, a fost dat publicităţii un Raport intitulat “Mă aude UE?” (Can EU hear me?) referitor la preocuparea Uniunii Europene de a comunica mai bine cu cetăţenii. Raportul a fost redactat într-o formulă originală şi a utilizat o metodă complexă de investigare a peste 3500 de persoane (sondajul la care au răspuns peste 2000 de persoane, interviuri ale liderilor politici, de opinie, oameni de afaceri şi concluziile unui grup de lucru care a cercetat problema timp de un an). Rezultatele acestui proiect au fost sintetizate în 10 recomandări generale, prezentate sub forma unei Scrisori deschise către Margot Wallstrőm, de la 1 noiembrie 2004, Vicepreşedinte al Comisiei Europene, Comisar european cu problema relaţiilor interinstituţionale şi strategia comunicării,. Încă de la începutul studiului, în scrisoarea deschisă, noului comisar i se făceau câteva recomandări: 

· vizitarea, în primele şase luni, a fiecărui stat membru al UE, pentru a discuta cu cetăţenii, cu reprezentanţi ai media; 

· promovarea beneficiilor statutului de membru al UE, în funcţie de condiţiile concrete din fiecare stat membru, precum şi transmiterea unor mesaje mai interesante, adaptate audienţei şi constituind reacţii rapide la ştirile de ultimă oră; 

- difuzarea mesajelor pe majoritatea canalelor media naţionale (TV, presă, radio, internet), prin jurnalişti specializaţi (mai ales prin cursuri tip Reporting the EU), pentru a acoperi un spaţiu mediatic mai amplu; 

- schimbarea radicală a atitudinii instituţiilor europene faţă de comunicare şi promovarea cooperării în domeniul informării şi comunicării, a libertăţii presei, asigurarea pregătirii celorlalţi Comisari europeni pentru o comunicare eficientă şi reală cu cetăţenii; 

- folosirea mediilor de afaceri şi a evenimentelor media pentru promovarea ideilor europene, precum şi a specialiştilor în probleme europene existenţi în fiecare ţară; 

- valorificarea resurselor şi responsabilizarea fiecărui stat pentru promovarea noilor politici europene; 

- utilizarea chiar a cetăţenilor din ţara respectivă pentru informarea celorlalţi cetăţeni (după “metoda CCC” – Citizens Convince Citizens), astfel încât această informare să fie mai apropiată de realităţile fiecărei ţări. Se menţionează că ar fi indicat să fie folosite diferitele organizaţii civice, instituţiile de învăţământ, liderii de opinie regionali, locali şi să se redacteze materialele promoţionale în limba statului respectiv, adaptându-se problemelor specifice ţării;

- sporirea efortului de a comunica cu tinerii (începând cu ciclul doi al şcolii). În acest scop, ar trebui utilizate mijloace moderne de comunicare, mediile cu mare audienţă în rândul tineretului (ex. MTV, MCM, reviste pentru tineri etc.). 

În încheiere, în scrisoare se exprima încrederea că va continua dezbaterea referitoare la comunicarea Uniunii cu cetăţenii săi şi că noul comisar pe probleme de comunicare va reuşi să răspundă aşteptărilor cetăţenilor.

Punctul de plecare al studiului a fost eurosondajul realizat de Gallup, în luna iulie 2004, împreună cu organizaţiile Friends of Europe, EurActiv care pusese în evidenţă critici dure la adresa metodelor UE de a comunica cu cetăţenii. Conform datelor obţinute, Comisia Europeană era descrisă ca un organism neprietenos, birocratic, distanţat faţă de oamenii obişnuiţi, condus de proceduri complicate, neclare şi uneori nerezolvabile. Răspunsurile la cele 25 de întrebări asupra informaţiei şi asupra problemelor de comunicare au oferit sugestii importante menţionate, ulterior, în Scrisoarea către noul Comisar european pentru comunicare.

Majoritatea participanţilor la acest studiu au fost de acord că, în cadrul Uniunii Europene, este nevoie de o schimbare culturală determinată de modul în care este abordat partenerul de comunicare, adică cetăţenii şi societatea civilă. În studiu s-a subliniat ideea că noţiunea de comunicare înseamnă dialog, în timp ce informarea are un sens univoc. 

Opiniile celor chestionaţi au subliniat că în jurul Uniunii Europene există prea mult limbaj plictisitor, tehnic şi că informarea despre politicile UE ar trebui să arate relevanţa Uniunii Europene pentru cetăţeanul european, beneficiile calităţii de membru UE reflectate în problemele concrete ale oamenilor.

O altă idee dominantă a fost aceea referitoare la modalităţile de comunicare, la nevoia de a face ştirile mai dinamice, prezentând confruntarea dintre politicieni, poziţiile diferitelor state membre etc. (65% din cei chestionaţi au sprijinit ideea creării unei unităţi de reacţie rapidă la ştirile de ultimă oră, asemănătoare unei redacţii de ştiri).

Raportul a recomandat ca agenda politică a Uniunii Europene să abordeze comunicarea ca pe o problemă esenţială a construcţiei europene, iar multe organizaţii ale societăţii civile au susţinut ideea necesităţii existenţei unui Comisar european pe probleme ale comunicării, recomandare a organizaţiei Friends of Europe prezentă în Manifestul asupra informaţiei din iunie 2004. Manifestul asupra informaţiei a fost realizat în asociere cu ECAS (the European Citizen Action Service), cu ocazia alegerii noului Parlament European şi a constituirii noii Comisii Europene. 

Pornind de la constatarea că există o mare dezamăgire şi neîncredere faţă de Uniunea Europeană, cercetarea a încercat să studieze ce fel de mesaje sunt necesare, ce valori fundamentale trebuie ele să transmită cetăţenilor europeni. Mulţi specialişti, lideri politici europeni, au pus în evidenţă importanţa evidenţierii unor valori europene centrale precum pacea, libertatea şi securitatea. Conform sondajului Gallup, realizat în cadrul cercetării, cei chestionaţi au răspuns că valorile europene importante sunt pacea, libertatea şi prosperitatea, urmate imediat de securitatea fizică şi existenţială, dar doar 44% au considerat că acestea reprezintă temele centrale ale comunicării la nivel european (cele mai multe răspunsuri susţin evidenţierea beneficiilor integrării). Politicienii au subliniat însă necesitatea comunicării specificului proiectului european în forme atractive, interesante, care să implice emoţional pe cei care doresc să se informeze (Jacques Atalli, Elaine Cruik Shanks, Giuliano Amato). Specialiştii în comunicare au atras atenţia că, în mod obiectiv, problemele europene au implicaţii pentru fiecare cetăţean al Uniunii, dar că aceste politici trebuie comunicate astfel încât să îl “atingă” pe omul de pe stradă, să fie puse în legătură cu propriile sale valori. Grupurile de lucru au subliniat faptul că imaginea birocraţilor europeni a estompat valorile autentice ale integrării europene, precum şi faptul că ideile sunt prea neutre, tematice, fără viaţă, lipsite de umanitate şi dinamism. Mulţi lideri politici au atras atenţia că la elaborarea politicilor europene trebuie să participe şi cetăţenii, astfel încât să se regăsească în proiectele şi soluţiile oferite de politicile din diferite domenii şi să recunoască, astfel, în valorile europene, propriile lor valori (Aljos Perterle-Slovenia).

Majoritatea răspunsurilor au susţinut ideea ca procesul comunicării UE cu cetăţenii să fie realizată de către instituţiile europene (mai ales de către Comisia Europeană), doar 27% susţinând descentralizarea informării şi comunicării. În acest context, 53% din cei chestionaţi au solicitat evaluarea anuală a modului în care statele membre aplică politica de informare şi comunicare. 

Pentru autorii studiului semnificativ a fost exemplul modelului irlandez unde, după respingerea violentă manifestată la primul referendum referitor la Tratatul european, s-a desfăşurat o nouă şi intensă campanie de comunicare (mai ales prin Forum for Europe), după care s-a obţinut un remarcabil rezultat pozitiv. Aceasta a confirmat rolul asimilării factorului local în procesul comunicării imaginii şi politicii europene. Studiul a pus în evidenţă rolul canalelor de la nivel local, regional, precum şi al comunicării interpersonale (între prieteni, în familie, la locul de muncă etc.), dar şi al firmelor specializate în relaţii publice care au elaborat diverse strategii de comunicare, în funcţie de buna cunoaştere a grupurilor ţintă, fiind în relaţii competente cu media autohtone.

Cooperarea instituţiilor europene în domeniul comunicării a fost o altă temă importantă dezbătută de oamenii politici şi profesioniştii din comunicare, ei subliniind nevoia comunicării interne în instituţiile europene şi în cadrul interinstituţional, precum şi importanţa bunelor relaţii cu media.

Cercetarea a evidenţiat, de asemenea, nevoia studierii şi soluţionării profesioniste a problemelor de comunicare în perioada viitoare, marcată de efectele extinderii europene (mai ales că uneori problemele integrării se confundă cu problemele interne ale statelor - cum remarca Hanna Brogren, reprezentant al Departamentului Informare al guvernului Suedez).

În concluzie, Raportul a subliniat miza politică deosebită a politicii de informare şi comunicare, mai ales datorită impactului acesteia asupra rezultatelor alegerilor europene sau al adoptării Constituţiei Europene. De aceea, studiul a pus în evidenţă dificultăţile actuale ale comunicării între Uniunea Europeană şi cetăţeni, necesitatea îmbunătăţirii rapide a acestui proces. 

Pentru Europa, anul 2004 a fost un an excepţional, cu mari schimbări politico-instituţionale, desfăşurându-se pe evenimente majore: extinderea Uniunii Europene cu încă 10 ţări, alegerile europene care au dus la configurarea noului Parlament European, perspectiva semnării noului Tratat Constituţional, formarea noii Comisii Europene.

Un recent Eurobarometru de opinie, realizat în perioada octombrie-noiembrie 2004 şi publicat în decembrie 2004, s-a desfăşurat într-un context european deosebit. Studiul a acoperit, pentru prima dată, cele 25 de state membre ale UE, precum şi 4 state candidate (Bulgaria, România, Croaţia, Turcia) şi partea de nord a Ciprului. Rezultatele sondajului au reflectat, de altfel, aceste schimbări majore, indicatorii semnalând schimbări importante în această perioadă. Obiectivele cercetării au vizat investigarea: 

- climatului opiniei publice (satisfacţia actuală, pronosticurile şi preocupările cetăţenilor europeni);

- încrederea exprimată faţă de Comisia Europeană şi faţă de Parlamentul European;

· poziţia faţă de apartenenţa la Uniunea Europeană;

· susţinerea Constituţiei Europene;

· susţinerea viitoarei extinderi a Uniunii Europene;

· evaluarea politicii externe şi de securitate europene;

· aprecierea vitezei de construcţie a Uniunii Europene.

Studiul a relevat faptul că actualul climat, starea de spirit a cetăţenilor europeni sunt pozitive, marea lor majoritate declarându-se satisfăcută de viaţă în general (81%), cu 2 procente mai mult decât în primăvara anului 2004. Referitor la aşteptările pentru viitor, majoritatea cetăţenilor Uniunii Europene s-au declarat încrezători în propriul lor viitor, dar mai puţin încrezători faţă de evoluţia economică a ţării lor (47%).

Conform datelor sondajului, principalele preocupări ale cetăţenilor europeni sunt legate de şomaj (46% din răspunsuri, în creştere cu 5% faţă de perioada anterioară). Aceleaşi preocupări se înregistrează şi în noile state membre (62% din răspunsuri). Situaţia economică generează, de asemenea, o anumită nelinişte (27% din răspunsuri), mai ales nivelul inflaţiei, sistemul de sănătate naţională etc.

Referitor la evaluarea apartenenţei la UE, majoritatea cetăţenilor sunt satisfăcuţi de faptul că ţara lor face parte din UE, dar în mod diferenţiat: 85% din cetăţenii vechilor state membre sunt mulţumiţi de avantajele integrării, în timp ce în noile state membre numărul răspunsurilor neutre este ridicat (40% în Letonia, Cehia, Slovenia, Slovacia, Polonia). Un procent de 53% din cetăţeni au apreciat că ţara lor a beneficiat de avantajele integrării, în timp ce 34% au răspuns negativ.

Deosebit de interesante au fost rezultatele sondajului referitoare la imaginea Uniunii Europene în percepţia cetăţenilor europeni. S-a constatat că un cetăţean din doi (50%) are o imagine pozitivă a UE (o creştere de 6 procente faţă de primăvara 2004). Un cetăţean din trei are o imagine neutră (33%) şi aproximativ un cetăţean din şase are o imagine negativă (15%). Studiul a pus în evidenţă o schimbare pozitivă semnificativă faţă de reculul înregistrat anterior.

Un interes deosebit au prezentat rezultatele referitoare la încrederea în instituţiile europene. În noul context instituţional, cetăţenii europeni au exprimat o încredere de 52% faţă de Comisia Europeană (în creştere cu 4% faţă de începutul anului 2004), de 57% faţă de Parlamentul European votat la alegerile europene din iunie 2004. Doar în Marea Britanie, 41% din răspunsuri arată o neîncredere în Parlamentul European. Un caz special a fost Germania, unde răspunsurile au indicat o încredere mai mare în Parlamentul European faţă de Comisie (diferenţă de 11 procente).

O problemă centrală a studiului a fost aceea a susţinerii Constituţiei Europene, mai ales datorită faptului că, în perioada următoare, aceasta va fi supusă procedurilor de adoptare în ţările membre ale Uniunii Europene, după adoptarea ei în Consiliul European de la Roma, din 29 octombrie 2004. Rezultatele cercetării au arătat că europenii susţin în proporţie de 68% Tratatul constituţional, ceea ce nu reflectă însă, spun specialiştii, şi intenţia de vot la eventualele referendum-uri. În Belgia, Slovenia, Germania sau Luxemburg, 8 persoane din 10 susţin conceptul unei Constituţii, în timp ce în Marea Britanie sau Danemarca susţinerea este mai limitată. În urma sondajului, s-a putut remarca ponderea considerabilă a celor care nu s-au pronunţat încă (mai ales în Portugalia, Letonia, Irlanda, Estonia şi Suedia), ceea ce reprezintă o provocare pentru activitatea viitoare de informare şi comunicare a instituţiilor europene cu cetăţenii din statele respective.

Un interes deosebit a prezentat atitudinea cetăţenilor europeni faţă de viitoarea extindere a Uniunii Europene, înregistrându-se o creştere importantă a susţinerii extinderii. Mai mult de jumătate din cetăţenii întrebaţi (53%) au fost de acord cu derularea acestui proiect în anii următori. Semnificativ este faptul că aceste rezultate reprezintă o creştere de 16 procente faţă de datele obţinute la începutul anului 2004 (8% obţinute din partea celor care nu se pronunţaseră şi 8% din partea celor care avuseseră iniţial o atitudine de respingere). Aceste schimbări, au observat autorii studiului, arată, indirect, că extinderea anterioară a decurs fără dificultăţi majore. Cetăţenii noilor state membre au susţinut în proporţie sporită noua extindere, mai ales în Polonia, Lituania şi Slovenia. În Austria, ţara vecină cu patru noi state membre, susţinerea extinderii a fost de 62%, ceea ce este un rezultat remarcabil, faţă de alte state precum Germania (57%), Luxemburg (54%), Finlanda (52%), Franţa (51%).

În ţările candidate la viitoarea aderare s-a manifestat o largă susţinere a extinderii astfel încât, în România şi Bulgaria, trei persoane din patru au răspuns favorabil, urmate imediat de Croaţia. În Turcia şi Ciprul de nord, 6 persoane din 10 s-au arătat de acord cu extinderea UE.

Conform studiului, opinia publică europeană este deosebit de receptivă la problemele legate de politica externă, de securitate şi apărare a UE, înregistrându-se un nivel ridicat, asemănător celui de acum 10 ani. Susţinerea unei politici europene comune în acest domeniu, în proporţie de 78%, a înregistrat o creştere de 5% faţă de primăvara anului 2004.

Dacă în Belgia, Slovenia, Germania susţinerea acestor politici comune a fost de aproape 90%, în ţări precum Marea Britanie (60%), Suedia (39%), Finlanda (36%), susţinerea a fost mai redusă. Demn de remarcat este faptul că opţiunea pentru o politică externă europeană comună a fost mai intensă, cu 9 procente, decât cea pentru politica de securitate şi apărare.

Studiul percepţiei rolului internaţional pe care Statele Unite şi Uniunea Europeană ar trebui să-l aibă în actualul context internaţional a arătat o scădere a percepţiei rolului SUA în lume şi o creştere a percepţiei rolului pozitiv pe care UE îl are în politica de menţinere a păcii şi de luptă împotriva terorismului. O proporţie de 58% din cetăţenii europeni a apreciat că SUA exercită un rol mai mult negativ în ceea ce priveşte menţinerea păcii în lume şi 42% din cetăţeni remarcă rolul negativ în lupta împotriva terorismului. Doar în Cehia, Lituania şi România s-a apreciat rolul pozitiv al SUA pentru menţinerea păcii în lume, iar cele mai critice ţări au fost Grecia, Cipru, Franţa, Belgia şi Turcia.

Referitor la procesul construcţiei europene, rezultatele studiului au pus în evidenţă dorinţa cetăţenilor europeni ca ritmul acestui proces să se accelereze, în raport cu ritmul actual.

În actualul context european, marcat de o evoluţie remarcabilă la nivel instituţional şi politic, concluziile studiului au arătat că: opinia publică europeană este sensibilă faţă de schimbările majore produse la nivel european; cetăţenii europeni sunt mai optimişti în raport cu viitorul şi sunt satisfăcuţi de situaţia lor personală; s-a înregistrat o creştere a percepţiei pozitive faţă de apartenenţa la UE şi faţă de procesul extinderii UE; imaginea UE este mult mai pozitivă faţă de cea dinaintea extinderii (+6%); a crescut încrederea cetăţenilor în Comisia Europeană 52% (+4%) şi faţă de Parlamentul European 57% (+3%); ideea necesităţii noii Constituţii Europene a câştigat susţinători (+5%); s-a înregistrat o susţinere importantă a următoarei etape a extinderii UE, 53% (+16%); în actualul context internaţional, marea majoritate a cetăţenilor europeni a susţinut politica externă, de securitate şi apărare a UE, precum şi rolul pozitiv al Europei în lume; s-a confirmat dorinţa cetăţenilor europeni de a accelera procesul construcţiei UE.

Studiul realizat de Delegaţia Comisiei Europene în România în colaborare cu IRSOP Market Research a fost dat publicităţii în luna august 2004. Acest studiu a vizat următoarele obiective fundamentale:

1. să stabilească ce cred românii despre modul în care îşi îndeplineşte îndatoririle Delegaţia Comisiei Europene faţă de misiunea sa declarată;

2. să studieze părerea românilor despre eventuale fraude în administrarea fondurilor europene;

3. să analizeze dacă Delegaţia Comisiei Europene este percepută ca fiind responsabilă pentru neregulile comise în legătură cu distribuirea fondurilor Uniunii Europene.

Principalele rezultate şi concluzii au arătat că din cercetarea IRSOP a reieşit că publicul larg, reprezentanţii IMM-urilor, ai ONG-urilor şi ai autorităţilor locale au o atitudine deosebit de favorabilă faţă de Uniunea Europeană şi Delegaţia Comisiei Europene. Românii par să cunoască foarte bine două dintre principalele misiuni ale Delegaţiei Comisiei Europene: informarea instituţiilor europene de la Bruxelles cu privire la evoluţia situaţiei din România; colaborarea cu Guvernul României în ceea ce priveşte administrarea fondurilor de pre-aderare. Cea de-a treia misiune, aceea de a-i informa pe români despre Uniunea Europeană, este mai puţin cunoscută de aceştia.

Studiul subliniază că mai importantă însă decât măsura în care este cunoscută misiunea Delegaţiei în România este modalitatea în care românii percep Delegaţia ca instituţie publică a Uniunii Europene. În principiu, ei sunt de părere că Delegaţia este o instituţie onestă şi demnă de încredere, ceea ce este un factor important. S-a apreciat că Delegaţia Comisiei Europene nu ar putea să funcţioneze în mod adecvat dacă nu s-ar bucura de cel puţin un nivel minim de încredere din partea publicului. Din cercetare reiese că Delegaţia Comisiei Europene se bucură de un nivel foarte ridicat de încredere. În concluzie, s-a subliniat că aceasta permite Delegaţiei Comisiei Europe să-şi afirme mai puternic rolul public în România şi să obţină un sprijin tot mai mare ca urmare a succesului acţiunilor întreprinse.

Studiul a arătat că românii sunt convinşi că distribuirea de fonduri europene este asociată cu frauda şi corupţia. Impresiile lor sunt formate de informaţiile din presă şi de experienţa personală pe care o au în viaţa lor de zi cu zi în legătură cu corupţia. Persoanele chestionate cunosc bine scandalurile de corupţie produse pe parcursul ultimelor 12 luni, iar aceste scandaluri nu au făcut decât să mărească suspiciunile privind fraudele comise. Deoarece corupţia este un fenomen cu care au avut de-a face foarte multe persoane, majoritatea covârşitoare a celor întrebaţi este de părere că fenomenul de corupţie este reprezentat pe scară largă şi în domeniul finanţărilor oferite de Uniunea Europeană. Deşi relatările din presă au fost adesea destul de ambigue în ceea ce priveşte rolul diferiţilor factori în folosirea incorectă a fondurilor de la Uniunea Europeană, românii nu bănuiesc Uniunea Europeană sau Delegaţia de comiterea unor nereguli. Cercetarea nu a identificat nici un fel de dovezi privind faptul că relatările din presă legate de fraudele comise în legătură cu bugetul Uniunii Europene ar fi avut vreun impact negativ asupra imaginii Delegaţiei. Însă relatările privind aceste fraude au avut un impact asupra percepţiei şi încrederii publicului privind instituţiile româneşti implicate în distribuirea fondurilor. 

În afară de aspectul grav al corupţiei, sondajul a urmărit mai multe aspecte cu privire la alocarea fondurilor europene. Astfel, în ce priveşte notorietatea organizaţiilor internaţionale care oferă fonduri României, în rândul persoanelor chestionate s-a constatat un nivel relativ ridicat de cunoaştere a finanţării acordate României din partea Uniunii Europene. Una din patru persoane (23%) au menţionat spontan Uniunea Europeană printre organizaţiile internaţionale care acordă fonduri României (rememorare spontană), iar peste două treimi (69%) au recunoscut Uniunea Europeană ca organizaţia care acordă fonduri dintr-o listă de organizaţii internaţionale (rememorare asistată). Nivelul de cunoaştere al finanţării acordate de către Uniunea Europeană este aproximativ acelaşi cu nivelul de cunoaştere al finanţării din partea Băncii Mondiale şi FMI.

Denumirile Phare şi Sapard sunt destul de bine cunoscute în rândul publicului larg. Opt din zece persoane (78%) au auzit de Phare, iar şapte din zece (70%) au declarat că au auzit despre Sapard (rememorare asistată). Însă în afară de aceste denumiri, cele mai multe persoane ştiu foarte puţine lucruri despre aceste programe. 

Studiul a arătat că Uniunea Europeană se bucură de o atitudine mai favorabilă a opiniei publice din România decât alte organizaţii internaţionale importante. Este interesant de remarcat faptul că, deşi România a fost primită în NATO, rata de favorabilitate înregistrată de Uniunea Europeană este mai ridicată decât cea înregistrată de NATO. 

Studiul a mai constatat că, în percepţia românilor, nu s-a stabilit o legătură foarte directă şi clară între Uniunea Europeană şi Delegaţia Comisiei Europene, care reprezintă Uniunea Europeană în România. Românii cred că Delegaţia Comisiei Europene în România are trei misiuni de bază de îndeplinit: monitorizare verificare – 35%; facilitatea integrării în Uniunea Europeană – 24%; sprijin economic şi financiar – 20%. Mulţi români sunt de părere că o funcţie cheie a Delegaţiei Comisiei Europene o reprezintă controlul, care se referă la o gamă largă de domenii, cum ar fi verificarea utilizării corecte a fondurilor, a implementării programelor, a modului în care sunt respectate deciziile Uniunii Europene în România. 

